Der Sieg des Glaubens

Der Sieg des Glaubens () on Leni Riefenstahlin ohjaama propagandistinen dokumenttielokuva natsien vuoden 1933 puoluekokousjuhlista. Elokuva valmistui samana vuonna.

Elokuvan tuotanto
Verrattuna kaksi vuotta myöhemmin valmistuneeseen Riefenstahlin taitavasti toteuttamaan puoluejuhlaelokuvaan Tahdon riemuvoitto (Triumph des Willens, 1935) Der Sieg des Glaubens oli kömpelö. Riefenstahl itse totesi myöhemmin, ettei hänellä ollut riittävästi aikaa kuvauksiin valmistautumiseen ja jälkituotantoon. Kuvauksia häiritsivät myös huonosti informoidut järjestysmiehet, jotka estivät välillä kameramiehiä kuvaamasta. Myös tapahtuman koreografia ja järjestelyt vaikuttavat keskeneräisiltä.

Elokuvan jälkiseuraukset
Adolf Hitlerin lisäksi näkyvän sijan elokuvassa saa SA-joukkojen johtaja Ernst Röhm, joka ajoittain näyttää seisovan lähes tasavertaisena lähes jumalarvoon nousseen Hitlerin kanssa. Vajaata vuotta myöhemmin Hitler kukisti SA-joukot puolueen sisäisessä välienselvittelyssä pitkien puukkojen yönä ja teloitutti sen johdon Röhm mukaan lukien. Elokuvaa ei enää saanut näyttää natsi-Saksassa ja kopiot siitä määrättiin tuhottavaksi. Riefenstahl sai tehtäväkseen tehdä uuden elokuvan natsien puoluejuhlista.

Elokuvaa ei ole julkaistu Suomessa eikä sitä pidetä julkisessa levityksessä.

Lähteet

Aiheesta muualla 
 Dasblauelicht.net 
 Imdb.com

Saksalaiset mustavalkoelokuvat
Natsi-Saksa
Vuoden 1933 saksalaiset elokuvat
Leni Riefenstahlin ohjaamat elokuvat